Cheetah-vlae wapper in Goudstad’n Trotse Cheetah-oomblik. Die Vrystaters het meer as 50 punte teen die Leeus op Ellispark aangeteken. (Foto: Twitter/Toyota Cheetahs) Die Cheetahs het vandag behoorlik munt uit die Leeus se swak dissipline geslaan om die Johannesburgers met 52 – 15 op Ellispark te troef. Die tuisspan moes vir die grootste gedeelte van die wedstryd met 14 spelers klaarkom nadat Raynard Roets vir Oupa Mohoje met sy skouer gestormloop het. Tapiwa Mafura het ongetwyfeld sy dansskoene ingepak want hy het ŉ paar keer vanuit die laaste vesting verby die Leeus-verdedigers gewals. Die Cheetahs se heelagter, wat in Zimbabwe gebore is, het ŉ driekuns van drieë behaal om die wind heeltemal uit die tuisspan se seile te haal. Dan het Jeandré Rudolph met sy klipharde inklimspel beïndruk, terwyl Ruan Pienaar gewys het dat hy steeds ŉ meester agter die skrum en skopkelkie is. Selfs al het hy verlede maand sy 39ste verjaardag gevier. Die spogsege beteken dat die Cheetahs nou saam met die Pumas 20 punte op die amptelike punteleer het, maar die span van Mpumalanga se punteverskil lyk beter. Die Leeus is vyfde op die punteleer, maar die span blaas steeds in die Haaie en Westelike Provinsie se nekke. Cheetahs: Drieë: Tapiwa Mafura (3), Jeandré Rudolph (2), Marko Janse van Rensburg, Daniel Maartens en Louis van der Westhuizen. Doelskoppe: Ruan Pienaar (5) en Reinhardt Fortuin. Leeus: Drieë: Darrien-Lane Landsberg en Michael van Vuuren. Doelskop: Vaughen Isaacs. Strafskop: Isaacs.